ขสมก. ไม่หวั่นไหว! เซ็นสัญญาซื้อเมล์ NGV จาก “เบสท์ริน กรุ๊ป” แล้ว
ขสมก. ไม่หวั่นไหว! เซ็นสัญญาซื้อเมล์ NGV จาก"เบสท์ริน กรุ๊ป" จำนวน 489 คัน แล้ว
30 ก.ย. 2559

องค์การขนส่งมวลชนกรุงเทพ (ขสมก.) เซ็นสัญญากับ บริษัท เบสท์ริน กรุ๊ป จำกัด เพื่อจัดซื้อรถโดยสารปรับอากาศใช้เชื้อเพลิงก๊าซธรรมชาติ (NGV) จำนวน 489 คัน พร้อมเปิดตัวรถโดยสารตัวอย่างในงานวันคล้ายวันสถาปนาครบรอบ 40 ปี ขสมก.
ทั้งนี้ ขสมก.ระบุว่าก้าวต่อไปในปีที่ 41 จะเร่งดำเนินงานโครงการต่างๆ ตามแผนฟื้นฟูกิจการองค์การ เช่น โครงการจัดซื้อรถโดยสารปรับอากาศ NGV จำนวน 489 คัน โครงการจัดหารถโดยสารไฟฟ้า 200 คัน, โครงการปรับปรุงสภาพรถโดยสารเก่า 672 คัน ฯลฯ ให้แล้วเสร็จตามกรอบเวลาที่ได้วางไว้  นอกจากนี้จะมีการติดตั้งระบบ GPS, บริการฟรี WIFI, กล้อง CCTV เพื่อตรวจติดตามพฤติกรรมคนขับ และติดตามรถโดยสารให้ขับไปในเส้นทางที่ถูกต้อง ลดการเกิดอุบัติเหตุ, ติดตั้งระบบบัตรโดยสารอิเล็กทรอนิกส์ (E-TICKET) เพื่อเตรียมความพร้อมในการเชื่อมโยงระบบบัตรโดยสารร่วมกับระบบขนส่งสาธารณะประเภทอื่นๆ
อนึ่งก่อนหน้านี้เมื่อวันที่ 20 ก.ย. 59 ศาลภาษีอากรกลางมีคำพิพากษาให้ บริษัท เบสท์ริน กรุ๊ป ต้องชำระภาษีอากรพร้อมเบี้ยปรับและเงินเพิ่มจำนวน 232 ล้านบาท และให้ชำระเงินเพิ่มอากรขาเข้ากรณีเลี่ยงภาษีนำเข้ารถยนต์โดยสาร